Author: Mónika
Last saved by: Anonymus
Company: Újszász

Újszász város Önkormányzat
Képviselő-testület
12/2004. (II. 11.) számú rendelete
a települési köztisztasággal, a zöldterület és parkfenntartással, 
valamint a közterületi állattartással 
összefüggő feladatok végrehajtásáról.

Újszász város Önkormányzat Képviselő-testülete a helyi önkormányzatokról szóló 1990. évi LXV. törvény 8.§ (1) és 16.§ (1) bekezdésében, valamint a hulladékgazdálkodásról szóló 2000. évi XLIII. törvény 31.§-ban kapott felhatalmazás alapján az alábbi rendeletet alkotja.

I. fejezet

Általános rendelkezések

1.§

(1) A rendelet célja az emberi egészség védelme, a természeti és az épített környezet megóvása, a fenntartható fejlődés biztosítása, és a környezettudatos magatartás kialakítása.
(2) A rendelet célja továbbá a város köztisztaságával, valamint a zöldterület és parkfenntartással, valamint a közterületi állattartással kapcsolatos helyi szabályok megállapítása.

2.§

A rendelet hatálya Újszász város teljes közigazgatási területére terjed ki.

3.§

A köztisztasággal kapcsolatos munkákban, a zöldfelületek fenntartásában mindenki köteles hathatósan közreműködni, valamint a települési környezet és a közterületek szennyezésétől tartózkodni.

4.§

E rendelet alkalmazásában:
a) közterület: az ingatlan-nyilvántartásban a közigazgatási területen belül közterületként nyilvántartott földrészlet (közút, járda, tér, közpark), továbbá az építmények közhasználatra átadott része annak tulajdonosától függetlenül.
b) közforgalmi területsáv: az ingatlan-nyilvántartásban közterületként nyilvántartott földrészlet, amely két szomszédos ingatlan között helyezkedik el.
c) zöldfelület: a belterületi utakhoz, járdákhoz szorosan kapcsolódó, növényzettel borított közterületek.
d) zöldfelületi rendszer: a zöldfelületek összessége.
e) zöldterület: nagyobb részt növényzettel borított, jól körülhatárolható közhasználatú terület (park, tér, játszótér); a zöldfelületi rendszer része.

II. fejezet

Az ingatlanok és a közterületek tisztán tartása, zöldterületek használata

5.§

(1) A közterületek rendszeres tisztán tartásáról, a belterületi zöldfelületek fenntartásáról Újszász város Önkormányzata az érintett ingatlanok tulajdonosainak, használóinak, kezelőinek, haszonélvezőinek és bérlőinek (továbbiakban együtt: ingatlantulajdonosok) bevonásával és kötelezésével gondoskodik.
(2) Az ingatlantulajdonosok közterületek tisztán tartásával kapcsolatos feladatai:
a) az ingatlan előtti és melletti járdaszakasz, járda hiányában egy méter széles területsáv, illetőleg ha a járda mellett zöldsáv is van, az ingatlan határától az úttestig terjedő teljes terület – kivéve a rendszeres parkfenntartásba bevont területek (Szabadság tér; Kossuth úton a kopjafa környéke; a római katolikus templom melletti zöldterületek; Szent László tér; Hunyadi út és Erzsébet krt sarkán lévő zöldterület; Erkel F út és Jász út sarkán lévő zöldterület; valamint az összes játszótér) – gondozása, tisztán tartása, kaszálása, hulladék és gyommentesítése (különös tekintettel a pollen allergiát okozó növényekre), hó eltakarítása és a járda síkosság mentesítése, a hulladékgyűjtő edényzet környezetének tisztán tartása.
b) az ingatlan előtti és melletti nyílt árok és annak műtárgyainak tisztán tartása, gaztalanítása, a feliszapolódás megszüntetése az eredeti mélység megtartásával.
c) tömbházas telken a külön tulajdonban álló egyes épületek gyalogos megközelítésére és körüljárására szolgáló terület tisztán tartása, kaszálása, a csapadékvíz zavartalan lefolyását akadályozó anyagok és hulladékok eltávolítása.
d) a telekingatlanok tisztán tartása és gyommentesítése, kaszálása.
e) a járdán felburjánzó gyom irtása, valamint a járda közlekedésre alkalmassá tétele a benyúló ágak és bokrok megfelelő nyesésével.
(3) Az ingatlantulajdonosok (2) bekezdésben megjelölt kötelmi körébe nem tartozó közutak, parkok, játszóterek, zöldterületek és más közterületek tisztán tartása és gondozása az önkormányzat feladata.
(4) Az önkormányzat a (3) bekezdésben meghatározott feladatainak a Városgazdálkodási Iroda koordinálásával, a közhasznú foglalkoztatás keretében alkalmazott személyek bevonásával, vagy eseti megbízás alapján más szolgáltatóval (továbbiakban együtt: szolgáltató) kötött megállapodás szerint tesz eleget.
(5) Ez alapján a szolgáltató végzi:
a) a közutak, parkolók, terek és az ezeket szegélyező járdák, nyilvános lépcsők, önkormányzati intézmények előtti és melletti járdák tisztán tartását, és az ott keletkezett közterületi hulladék összegyűjtését, és elszállítását.
b) a (2) bekezdés b) pontjába nem tartozó, teljes egészében közterülettel határolt árkok és ezek műtárgyainak tisztán tartását, gaztalanítását, és a feliszapolódás megszüntetését az eredeti mélység megtartásával.
c) az utcai hulladékgyűjtő tartályok szükség szerinti kiürítését, tisztán tartását és karbantartását.
d) a (2) bekezdés a) pontjába nem tartozó közterületeken a hóeltakarítási és síkosság mentesítési munkákat a biztonságos közlekedési feltételek megvalósítása érdekében.
e) a zöldterületi és parkfenntartási munkákat; a parki berendezések, utcabútorok állagmegóvását, karbantartását. 
(6) A többlakásos társasházak közötti – kiépített úttal, járdával ellátott vagy anélküli – közforgalmi területsáv vagy átjáró esetében a tisztán tartási kötelezettség az ingatlantulajdonosok feladata.

(7) Az üzletek és egyéb elárusító helyek, vendéglátó egységek, székházak, intézmények és szolgáltató egységek előtti és melletti járdaszakaszt, illetőleg ha a járda mellett zöldsáv is van, az úttestig terjedő teljes területet az ingatlantulajdonosok kötelesek tisztán tartani, kaszálni, kivéve a rendszeres parkfenntartásba bevont területeket.
(8) Az ingatlantulajdonosok az e rendeletben foglalt kötelezettségeiknek az egész év folyamán kötelesek eleget tenni.
(9) A vendéglátó egységek reggel 7 óráig kötelesek az ingatlan előtti közterületről a hulladékot eltakarítani.
(10) Az üzletek és egyéb elárusító helyek, valamint a vendéglátó egységek ingatlantulajdonosai kötelesek az ingatlan előtti közterületre hulladékgyűjtő edényzetet kihelyezni, és annak rendszeres ürítéséről gondoskodni.

6.§

(1) Az ingatlantulajdonosok a közterületi sávok takarításakor keletkezett hulladékot saját háztartási hulladékgyűjtő edényzetükben kötelesek elhelyezni.
(2) A rendszeresített hulladékgyűjtő edényzet befogadó képességét meghaladó hulladékmennyiség regionális hulladék-lerakóhelyre történő elszállításáról, elszállíttatásáról az ingatlantulajdonosok kötelesek gondoskodni.

7.§

(1) Piac, vásár, búcsú és egyéb engedélyezett rendezvényeken az árusok és a pavilonok üzemeltetői kötelesek a részükre kijelölt helyet, valamint annak közvetlen környezetét tisztán tartani, a keletkezett hulladékot szemétgyűjtő konténerben vagy más edényzetben elhelyezni.
(2) A közterületen megrendezett vásárok, sport-, kulturális- és egyéb rendezvények tartása idején a rendezvény szervezője köteles gondoskodni a várható forgalomnak megfelelő számú illemhely biztosításáról, üzemeltetéséről, valamint a rendezvény alatt és azt követően az érintett terület és közvetlen vonzáskörzetének tisztán tartásáról, a keletkezett hulladék összegyűjtéséről, és a terület eredeti állapotban történő visszaadásáról. 
(3) Az (1) és (2) bekezdésben megjelölt rendezvények során keletkező, az ott előírtaknak megfelelően összegyűjtött hulladék elszállításáról az önkormányzat szolgáltató útján gondoskodik.

8.§

Közforgalmú közlekedés céljára szolgáló tömegközlekedési eszközök esetében:
a) a belterületen lévő várakozóhelyek, járdaszigetek vagy egyéb megállóhelyek, valamint a vasutat keresztező járda és a vasúti felüljáró tekintetében a szolgáltató,
b) a külterületen lévő várakozóhelyek, járdaszigetek vagy egyéb megállóhelyek tekintetében a közforgalmú jármű üzemben tartója, autóbusz öböl tekintetében a közút kezelője,
c) az a) pontban jelölteken kívül további közforgalmú vasúti terület esetében a vasút üzemben tartója
köteles a rendszeres tisztán tartásról, hó- és síkosság mentesítésről, valamint a közterületi hulladék eltakarításáról gondoskodni.

9.§

(1) A közterületen munkát végző köteles a jármű, munkagép vagy más munkaeszköz karbantartását úgy végezni, hogy az környezetszennyezést ne okozzon. 
(2) Ha a jármű, munkagép vagy más munkaeszköz üzemelése, parkolása, használata során a közterület szennyeződik vagy más módon károsodik, az üzemben tartó haladéktalanul köteles a szennyeződést eltávolítani, az eredeti állapotot helyreállítani, az esetlegesen felmerült balesetveszélyt intézkedésével megelőzni vagy megszüntetni.
(3) A közterületen folytatott, szennyeződést okozó tevékenység végzése esetén a tevékenységet folytató köteles a legnagyobb körültekintéssel eljárni, a tevékenység befejeztével pedig a közterületet rendeltetésének megfelelő eredeti állapotába helyreállítani.

10.§

(1) Új zöldterületek létesítéséről, továbbá ezek, valamint az 5.§ (2) a) pontjában felsoroltak fenntartásáról, fejlesztéséről és felügyeletéről az önkormányzat gondoskodik.
(2) E feladattal – külön megállapodás alapján – más szervezetet is megbízhat.
(3) Zöldterületet más célra igénybe venni csak – indokolt esetben és az eredeti állapot helyreállításának kötelezettsége mellett – engedéllyel szabad, melyet a Polgármesteri Hivatal ad ki.
(4) A zöldterületeken mindenki köteles tartózkodni minden olyan tevékenységtől, mely a növényzetben, illetőleg az ott található építményekben, tárgyakban kárt tehet.

11.§

(1) Hólerakás közterületen csak olyan formában lehetséges, hogy az a közlekedést és a közszolgáltatási felszerelési tárgyak (közmű aknák fedlapjai, közkifolyók, csapadéknyelő rácsok, lámpaoszlopok, hirdetőtáblák, egyéb közlétesítmények) használatát ne akadályozza.
(2) Síkosság elleni védekezéshez a környezetkímélő anyagokon (homok, faforgács, fűrészpor) kívül, klorid tartalmú (pl: konyhasó) fagyáspont csökkentő szer használata csak úgy alkalmazható, hogy a vegyszer egyszeri kijuttatási mértéke max. 40 g/m2-nél több ne legyen. Ezen anyagok tárolása csak környezetszennyezést kizáró módon történhet.

12.§

(1) Tilos a közterületet bármilyen módon szándékosan beszennyezni, a növényzetet, utcabútorokat, közterületi építményeket, tárgyakat bármilyen módon károsítani, rongálni!
(2) Tilos gépjárművek és munkagépek mosása közterületen!
(3) Az ivóvízkutakat és közkifolyókat csak rendeltetésszerűen szabad használni, ott állatok itatása és gépjárművek mosása tilos!
(4) Közterületen szeszesital fogyasztása tilos, kivéve Szilveszterkor és az engedélyezett rendezvények esetében.
(5) Hulladékgyűjtő edényzetet csak a szállítás napján szabad a közterületre kihelyezni.
(6) A közterületi gyűjtőedényzetből, illetve a közterületre kihelyezett szemétgyűjtő edényzetből hulladékot kiönteni, azt szétszórni, valamint a hulladékgyűjtő edényzetben guberálni tilos!
(7) A közterületen lévő növények, fák, díszcserjék kivágása, csonkítása csak engedéllyel végezhető, rongálásuk tilos. Az engedélyt a Polgármesteri Hivatalban a jegyző adja ki.
(8) Közterületeken a kiültetett virágok szedése, eltulajdonítása tilos!
(9) Fákon bármilyen hirdetést közzétenni tilos!
(10) Közterületi építményeken, tárgyakon, középületek falain hirdetést, plakátot közzétenni csak engedéllyel rendelkezőnek és egyéb, közintézményi jogosultnak szabad.
(11) Közterületen mindenki köteles olyan magatartást tanúsítani, hogy az mások nyugalmát, pihenését, kulturált szórakozását és sportolását ne zavarja, valamint magatartása a közerkölcsöt ne sértse.
(12) Salakot utakra vagy a közterület bármely más részére kihordani, kiönteni és ott felhalmozni tilos!
(13) Üzemképtelen gépjárművet vagy gépjármű-roncsot, mezőgazdasági eszközöket (pl: borona, eke stb.) közterületen tárolni tilos!

(14) Nyesedéket, kiskerti gazt magántulajdonban lévő ingatlanról közterületre kihordani, felhalmozni és ott elégetni – utóbbi esetben kivéve, ha az ingatlanon azt csak a tűzvédelmi előírások megszegésével lehetne megtenni – tilos!

III. Fejezet

Közterületi állattartás

13.§

(1) A város területén kutyát felügyelet nélkül utcára vagy egyéb közterületre engedni tilos!
(2) Kutyával parkban és játszótéren tartózkodni még pórázon tartva is tilos!
(3) Az ebtulajdonos köteles a kutyáját úgy tartani, és közterületen vele úgy tartózkodni, hogy az mások testi épségét, egészségét ne veszélyeztesse.
(4) Közterületen ebek által okozott szennyezés eltakarításáról az eb sétáltatója haladéktalanul köteles gondoskodni.

14.§

(1) A városban lévő parkterületeken és játszótereken, valamint az Abonyi, Bajcsy Zs., Baross, Dózsa Gy., Erkel F., József A., Jász, Hunyadi és Kossuth utakon kis- és haszonállatok legeltetése tilos!
(2) Az (1) bekezdésben felsoroltakon kívül a közterület más részein – felügyelet mellett – kis- és haszon állatok legeltetése megengedett.
(3) A Bajcsy Zs., Baross, Dózsa Gy., Erkel F., József A., Hunyadi és Kossuth utakon állatokat legelőre, illetve gyülekező helyekre, és onnan vissza hajtani tilos, kivéve azok az állattartók, akik a felsorolt utakon laknak.
(4) Az állatokat a legelőre és onnan történő visszahajtásakor közterületen őrizetlenül hagyni nem lehet.
(5) A közterületen történő legeltetés, valamint a terelés során az állat által a gyalogjárdán okozott szennyezést a tulajdonos köteles eltakarítani, illetve az állat által esetlegesen okozott kárt a tulajdonos köteles megtéríteni.

IV. fejezet

Az állati hulladék kezelése

15.§

Az állati hulladék kezeléséről és elszállításáról, a gyepmesteri feladatok ellátásáról, valamint a kóbor ebek befogásáról és a velük kapcsolatos további teendőkről az önkormányzat a későbbiekben rendelkezik.

V. fejezet

A köztisztasági rendelet végrehajtásának ellenőrzése és szabálysértési rendelkezések

16.§

(1) Jelen rendelet betartásának ellenőrzéséről, végrehajtásáról a jegyző a közterület-felügyelő útján gondoskodik.
(2) Aki e rendelet 5.§ (2), (6), (7), (8), (9) (10) bekezdés, 6.§, 7.§ (1), (2) bekezdés, 9.§, 10.§ (4), 11.§, 12.§, 13.§ és 14.§-ban foglaltakat megszegi, szabálysértést követ el, és 30.000,- Ft-ig terjedő pénzbírsággal sújtható. A szabálysértések miatt helyszíni bírság is kiszabható, amelynek összege 500,- Ft-tól 10.000,- Ft-ig terjedhet. A bírság kiszabására a rendőrség és a jegyző a közterület-felügyelő útján jogosult.
(3) A közterület-felügyelő az ingatlantulajdonosokat a rendelet 5.§ (2), (6), (7), (8), (9) (10) bekezdés, 6.§, 9.§ (1), (2), 11.§ és 12.§ (12), (13) bekezdésben foglalt kötelezettségük elmulasztása vagy szabálysértés  miatt levélben felszólítja a mulasztás pótlására, szabálysértés megszüntetésére. (A levél formanyomtatványa e rendelet 1. számú mellékletét képezi.)
(4) Amennyiben az ingatlantulajdonos a (3) bekezdésben foglalt felszólításnak nem tesz eleget, ellene szabálysértési eljárás indul.
(5) A szabálysértési eljárás kezdeményezése és a kiszabott bírság nem mentesít a rendeletben foglaltak végrehajtása alól.

VI. fejezet

A rendelet hatályba lépése

17.§

A rendelet és 1. számú melléklete a kihirdetés napján lép hatályba, ezzel egyidejűleg Újszász Város Önkormányzat Képviselő-testületének 7/1999. (IV. 14.) számú rendelete 6.§, 7.§, 8.§, 10.§, 11.§, 12.§, 13.§, 17.§, 18.§, 19.§, 24.§, 25.§, 26.§ és 27.§ (1) b, c, d, e, f, g, h, i, k, m pontja hatályát veszti.

Kelt: Újszász, 2004. február 10.

	Molnár Péter 			Boros Péterné
	polgármester 			      aljegyző
				              jegyző jogkörében eljárva

1. számú melléklet

Újszász Város Polgármesteri Hivatal
Közterület-felügyelet
5052 Újszász, Szabadság tér 1.
Tel/fax: 56/552-022

Iktatószám: .............../200...

					Tárgy: felszólítás

Név: ..................................................

Cím: ..................................................

FELSZÓLÍTÁS

Újszász Város Önkormányzat Képviselő-testülete ........../200... (...) számú, a települési köztisztasággal, a zöldterület és parkfenntartással összefüggő feladatok végrehajtásáról szóló rendeletének .................... bekezdése értelmében felszólítom, hogy az Újszász, .............................. (út, tér, krt.) .......... szám alatti 

ingatlan
ingatlan előtti és/vagy melletti terület

(megfelelő rész aláhúzandó!) gondozására.

A ................................. -án tartott helyszíni ellenőrzés során megállapítottam, hogy a fent jelölt terület gondozatlan, a rendeletben foglalt előírásoknak nem felel meg.

Felszólítom, hogy az alábbi munká(ka)t 8 napon belül végezze el (megfelelő rész aláhúzandó!):

- kaszálás
- hulladék összegyűjtése, és elszállíttatása
- árok kitisztítása
- hóeltakarítás, síkosság mentesítés
- salak eltávolítása
- üzemképtelen gépjármű, roncs, mezőgazdasági eszköz saját ingatlanra történő elhelyezése

Amennyiben a munkát a megjelölt határidőre nem végzi el, szabálysértést követ el, kezdeményezni fogom a szabálysértési eljárás megindítását. A szabálysértési eljárás alá vont személy a rendelet értelmében 30.000,- Ft, azaz harmincezer forint pénzbírsággal sújtható!

Újszász, ..............................

ph.

					közterület-felügyelő